[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.3.2008

COM(2008) 141 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ενέργειες ταχείας υλοποίησης για το 2008 με σκοπό τη μείωση του διοικητικού φόρτου στην Ευρωπαϊκή Ένωση

(υποβληθείσα από την Επιτροπή)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ενέργειες ταχείας υλοποίησης για το 2008 με σκοπό τη μείωση του διοικητικού φόρτου στην Ευρωπαϊκή Ένωση

1. Ο ρολοσ των ενεργειων ταχειασ υλοποιησησ στο προγραμμα δρασησ για τη μειωση του διοικητικου φορτου στην ΕΕ

Ένα σημαντικό μέρος του προγράμματος δράσης για τη μείωση του διοικητικού φόρτου στην Ευρωπαϊκή Ένωση[1] συνίσταται σε μια μέτρηση μεγάλης κλίμακας του διοικητικού φόρτου το 2007-2008, που θα ακολουθείται από καίριες προτάσεις απλούστευσης. Ωστόσο, για να επιτευχθούν βραχυπρόθεσμα συγκεκριμένα αποτελέσματα, το σχέδιο δράσης καλύπτει επίσης άμεσα μέτρα που αναμένεται να παρέχουν σημαντικά οφέλη, μέσω τεχνικών αλλαγών σε ισχύοντες κανόνες. Λόγω της φύσης των απαιτούμενων αλλαγών, τα μέτρα αυτά μπορούν να προσαρμοστούν σχετικά γρήγορα. Για το λόγο αυτό αποκαλούνται «ενέργειες ταχείας υλοποίησης» (ΕΤΥ).

Το 2007 προτάθηκαν δέκα ΕΤΥ, με εκτιμώμενες εξοικονομήσεις 1,3 δισεκατομμύρια ευρώ για τις επιχειρήσεις της ΕΕ. Συνολικά, από την 1η Φεβρουαρίου 2008 έχουν εγκριθεί επίσημα 5 από τις 10 ενέργειες, μειώνοντας έτσι το διοικητικό φόρτο κατά περίπου 500 εκατομμύρια ευρώ[2]. Το Ευρωπαϊκό Κοινοβούλιο και το Συμβούλιο αναμένεται να εγκρίνουν τις υπόλοιπες προτάσεις κατά το πρώτο εξάμηνο του 2008.

Όπως ανακοινώθηκε τον Ιανουάριο του 2008[3], η Επιτροπή υποβάλει έναν κατάλογο με νέες ενέργειες ταχείας υλοποίησης (βλ. παράρτημα I)[4]. Ο εντοπισμός περιττού διοικητικού φόρτου έγινε με βάση την εσωτερική επισκόπηση και τις συστάσεις που υπέβαλαν οι ενδιαφερόμενοι και οι εμπειρογνώμονες των κρατών μελών.

2. Γνωμη της ομαδασ υψηλου επιπεδου ανεξαρτητων ενδιαφερομενων μερων για το διοικητικο φορτο

Η Επιτροπή ζήτησε τη γνώμη της νεοσυσταθείσας ομάδας υψηλού επίπεδου ανεξάρτητων ενδιαφερόμενων μερών για το διοικητικό φόρτο, προτού οριστικοποιήσει τον κατάλογο των ενεργειών ταχείας υλοποίησης για το 2008. Η ομάδα υψηλού επιπέδου εξέδωσε γνώμη κατά τη δεύτερη συνεδρίασή της στις 26 Φεβρουαρίου 2008. Η Επιτροπή συνεκτίμησε επίσης τα σχόλια που απέστειλαν τα μέλη της ομάδας υψηλού επιπέδου εθνικών εμπειρογνωμόνων σε ρυθμιστικά θέματα.

Στη γνώμη και τα σχόλια που υποβλήθηκαν εκφράζεται η γενική υποστήριξη στο πακέτο ΕΤΥ για το 2008. Η ομάδα υψηλού επιπέδου για το διοικητικό φόρτο κάλεσε επίσης το Ευρωπαϊκό Κοινοβούλιο και το Συμβούλιο να θεσπίσουν νέες διαδικασίες για την έγκριση προτάσεων απλούστευσης.

3. Διοργανικη διαδικασια

Πολλές ενέργειες ταχείας υλοποίησης για το 2008 απαιτούν τη σαφή δέσμευση τόσο του Κοινοβουλίου όσο και του Συμβουλίου, έτσι ώστε να εγκριθούν πριν από το τέλος του 2008. Επομένως, η Επιτροπή καλεί το Ευρωπαϊκό Συμβούλιο να ζητήσει από το Συμβούλιο και το Ευρωπαϊκό Κοινοβούλιο να δώσουν ειδική προτεραιότητα στα μέτρα που αναφέρονται στο παράρτημα Ι, από τη στιγμή που η Επιτροπή θα υποβάλει τις αντίστοιχες προτάσεις.

Η Επιτροπή ζητεί επίσης από το Συμβούλιο και το Κοινοβούλιο να αναπτύξουν τάχιστα τις κατάλληλες μεθόδους εργασίας για την επιτάχυνση της επεξεργασίας προτάσεων απλούστευσης, όπως προβλέπεται στη διοργανική συμφωνία του 2003, ιδίως όσον αφορά τη μείωση του διοικητικού φόρτου, και συνιστάται ρητώς από την ομάδα υψηλού επιπέδου για το διοικητικό φόρτο. Αυτό είναι αναγκαίο για να εξασφαλιστεί η υλοποίηση, το 2008 και το 2009[5], ενός σημαντικού αριθμού προτάσεων απλούστευσης και αποτελεί ουσιαστικό προαπαιτούμενο για την επίτευξη του στόχου της ΕΕ για μείωση του διοικητικού φόρτου κατά 25% έως το 2012.

ΠΑΡΑΡΤΗΜΑ I: Θέματα για τις ενέργειες ταχείας υλοποίησης για το 2008

Τομέας πολιτικής | Σχετική πράξη της ΕΕ | Περιγραφή του υφιστάμενου φόρτου/προβλήματος και προτεινόμενη ΕΤΥ για το 2008 |

Γεωργία | Κανονισμός (ΕΟΚ) αριθ. 1722/93 της Επιτροπής της 30ής Ιουνίου 1993 περί λεπτομερών κανόνων εφαρμογής των κανονισμών (ΕΟΚ) αριθ. 1766/92 του Συμβουλίου όσον αφορά τις σχετικά με τα καθεστώτα επιστροφές στην παραγωγή στους τομείς σιτηρών και του ρυζιού, αντιστοίχως | Σύνοψη Απλούστευση των διαδικασιών ελέγχου για τα τροποποιημένα άμυλα με την αύξηση του ορίου κάτω του οποίου δεν ισχύουν οι εν λόγω διαδικασίες. |

Υφιστάμενος φόρτος/πρόβλημα Οι ειδικές διατάξεις για τον έλεγχο των τροποποιημένων αμύλων αποσκοπούν στη μη εκ νέου μεταποίηση τροποποιημένων αμύλων σε μια πρώτη ύλη, η χρήση της οποίας θα παρείχε δικαίωμα αίτησης αποζημίωσης άνω της μίας φοράς. Θεσπίζεται ένα μέγιστο ποσόν αποζημίωσης (αυτή τη στιγμή 16 ευρώ ανά τόνο), κάτω του οποίου δεν εφαρμόζονται οι ειδικές διατάξεις ελέγχου. Λαμβάνοντας υπόψη το σημερινό επίπεδο αποζημίωσης και το σχετικά υψηλό κόστος της εκ νέου μεταποίησης των τροποποιημένων αμύλων, το όριο των 16 ευρώ ανά τόνο είναι πολύ χαμηλό. Οι υπεύθυνοι των επιχειρήσεων υποχρεούνται να ανταποκρίνονται σε πρόσθετες διοικητικές απαιτήσεις κάθε φορά που το ποσόν της αποζημίωσης υπερβαίνει αυτό το όριο, ακόμη και αν ο κίνδυνος κερδοσκοπικής εκ νέου μεταποίησης είναι πολύ περιορισμένος. |

Μέτρο μείωσης Αύξηση του ορίου (σήμερα 16 ευρώ ανά τόνο), κάτω του οποίου δεν εφαρμόζονται τα μέτρα ελέγχου που ορίζονται στο άρθρο 10 του κανονισμού 1722/93, σε ένα πιο λογικό επίπεδο, έτσι ώστε να μειωθεί ο διοικητικός φόρτος για τους υπεύθυνους των επιχειρήσεων (παραγωγών αμύλων), με την εξάλειψη των ελέγχων σε τροποποιημένα άμυλα όταν δεν υφίσταται κίνδυνος κερδοσκοπικής μεταποίησης, για οικονομικούς λόγους. |

Βιομηχανική πολιτική | Οδηγία 97/68/ΕΚ του Ευρωπαϊκού Κοινοβουλίου και του Συμβουλίου της 16ης Δεκεμβρίου 1997 για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα | Σύνοψη Εξάλειψη του διοικητικού φόρτου που οφείλεται στις απαιτήσεις κοινοποίησης στο πλαίσιο του συστήματος ευελιξίας και επιβαρύνει τις αρχές έγκρισης των κρατών μελών και τους κατασκευαστές. |

Υφιστάμενος φόρτος/πρόβλημα Σύμφωνα με το παράρτημα XIII παράγραφο 1.5 της οδηγίας για τα μη οδικά κινητά μηχανήματα, οι κατασκευαστές αρχικού εξοπλισμού κοινοποιούν στις αρχές έγκρισης κάθε κράτους μέλους τη χρήση του συστήματος ευελιξίας (να διαθέσουν στην αγορά περιορισμένο αριθμό κινητήρων οι οποίοι τηρούν μόνο τις οριακές τιμές εκπομπής της προηγούμενης φάσης). Επίσης, στο πλαίσιο της παραγράφου 1.7 του εν λόγω παραρτήματος, οι κατασκευαστές πρέπει να υποβάλλουν στοιχεία κάθε έξι μήνες στις αρχές έγκρισης σχετικά με την εφαρμογή των συστημάτων ευελιξίας που χρησιμοποιούν, συμπεριλαμβανομένων συγκεντρωτικών στοιχείων ή του αριθμού των μηχανών και των μη οδικών κινητών μηχανημάτων που διατέθηκαν στην αγορά στο πλαίσιο του συστήματος ευελιξίας, των σειριακών αριθμών μηχανών και μη οδικών κινητών μηχανημάτων και των κρατών μελών στις αγορές των οποίων διατέθηκαν τα μη οδικά κινητά μηχανήματα. Αυτές οι απαιτήσεις κοινοποίησης δημιουργούν περιττό φόρτο τόσο για τους κατασκευαστές όσο και για τις αρχές έγκρισης, ενώ κατά τα χρόνια εφαρμογής της οδηγίας δεν αποδείχτηκε η προστιθέμενη αξία τους. |

Μέτρο μείωσης Διαγραφή των απαιτήσεων κοινοποίησης από τις παραγράφους 1.5 και 1.7 του παραρτήματος XIII της οδηγίας για τα μη οδικά κινητά μηχανήματα (διατηρώντας ταυτόχρονα την παράγραφο 1.6, η οποία ορίζει ότι οι κατασκευαστές πρέπει να υποβάλλουν στην αρχή έγκρισης κάθε πληροφορία που αυτή ζητεί ως αναγκαία για τη λήψη απόφασης και η οποία αφορά την εφαρμογή του συστήματος ευελιξίας). |

Βιομηχανική πολιτική | Οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών | Σύνοψη Μείωση του διοικητικού φόρτου που προκύπτει για τους κατασκευαστές από την ανάγκη κοινοποίησης στα κράτη μέλη της πρόθεσης διάθεσης στην αγορά εξοπλισμού ραδιοεπικοινωνίας. |

Υφιστάμενος φόρτος/πρόβλημα Σύμφωνα με το άρθρο 6 παράγραφος 4, οι κατασκευαστές είναι υποχρεωμένοι να κοινοποιούν στις εθνικές αρχές (αρμόδιες για τη διαχείριση του φάσματος των συχνοτήτων) την πρόθεσή τους για διάθεση στην αγορά ορισμένων ειδών εξοπλισμού ραδιοεπικοινωνίας. Αυτό ισχύει για εξοπλισμό που λειτουργεί σε φάσμα συχνοτήτων που δεν είναι πλήρως εναρμονισμένο στην ΕΕ. Οι διαδικασίες που εφαρμόζονται από τα κράτη μέλη δεν εναρμονίζονται από την οδηγία. Σε άτυπη βάση έχει επιτευχθεί κάποια εναρμόνιση των πληροφοριών που πρέπει να υποβάλλονται, όμως οι διαδικασίες υποβολής των πληροφοριών διαφέρουν. |

Μέτρο μείωσης Εφαρμογή ενός ενιαίου μηχανισμού ηλεκτρονικής κοινοποίησης που θα διαβιβάζει τις πληροφορίες από τον κατασκευαστή στις αρχές των κρατών μελών. Κατ’ αυτόν τον τρόπο, ο κατασκευαστής δεν θα χρειάζεται να γνωρίζει τους επιμέρους αποδέκτες στα κράτη μέλη. |

Βιομηχανική πολιτική | Νομοθεσία για τα φάρμακα: - Οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα - Οδηγία 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση | Σύνοψη Επισκόπηση των νομικών βάσεων των τροποποιητικών κανονισμών, ώστε να υπάρξει πλήρης εναρμόνιση των τροποποιητικών κανόνων εντός της ΕΕ. Κατ’ αυτόν τον τρόπο, το ρυθμιστικό πλαίσιο που αφορά τις αλλαγές σε φάρμακα (π.χ. αλλαγή στη συσκευασία, στη διεύθυνση του παρασκευαστή κ.ά.) θα καταστεί σαφέστερο, απλούστερο και πιο ευέλικτο. |

Υφιστάμενος φόρτος/πρόβλημα Τα φάρμακα υπόκεινται σε νομική ρύθμιση καθ’ όλη τη διάρκεια της ζωής τους. Όλες οι μεταγενέστερες αλλαγές που αφορούν την κυκλοφορία τους στην αγορά (π.χ. αλλαγή στον τρόπο παραγωγής, στη συσκευασία, στη διεύθυνση του παρασκευαστή) ορίζονται νομικώς ως «τροποποιήσεις» και πρέπει να αντιμετωπίζονται σύμφωνα με ένα πολύπλοκο νομικό πλαίσιο, τους «τροποποιητικούς κανονισμούς». Οι τροποποιήσεις δημιουργούν σημαντικό διοικητικό φόρτο, τόσο για τη βιομηχανία όσο και για τις αρμόδιες ρυθμιστικές αρχές. Εκτιμάται ότι για τη διαχείρισή τους διατίθεται πάνω από το 60% των ανθρώπινων πόρων και των οικονομικών δαπανών των τμημάτων νομικών ρυθμίσεων των εταιρειών. Ένα σημαντικό μέρος του φόρτου οφείλεται στο γεγονός ότι, στην πλειονότητα των κρατών μελών, οι εθνικοί κανόνες διαφέρουν μεταξύ τους, με αποτέλεσμα την ύπαρξη μη εναρμονισμένων απαιτήσεων και τη δημιουργία περιττού διοικητικού φόρτου. Ενώ η ρύθμιση των τροποποιήσεων είναι σημαντική για την εξασφάλιση της διατήρησης της ασφάλειας και της αποτελεσματικότητας των φαρμάκων, ο φόρτος που συνεπάγεται μπορεί επίσης να εμποδίσει την εισαγωγή ορισμένων αλλαγών που είναι επωφελείς για τους ασθενείς συγκεκριμένα αλλά και για την κοινωνία γενικότερα. Σήμερα, ο φόρτος αυτός αποτελεί εμπόδιο στην καινοτομία και την ανταγωνιστικότητα. |

Μέτρο μείωσης Τροποποίηση του άρθρου 39 της οδηγίας 2001/82 και του άρθρου 35 της οδηγίας 2001/83, έτσι ώστε να εναρμονιστούν πλήρως εντός της ΕΕ οι τροποποιητικοί κανόνες. |

Περιβάλλον | Απόφαση 2002/739/ΕΚ της Επιτροπής, της 3ης Σεπτεμβρίου 2002, για θέσπιση αναθεωρημένων οικολογικών κριτηρίων απονομής του κοινοτικού οικολογικού σήματος σε χρώματα και βερνίκια εσωτερικού χώρου και την τροποποίηση της απόφασης 1999/10/ΕΚ | Σύνοψη Εναρμόνιση των ορισμών ΠΟΕ |

Υφιστάμενος φόρτος/πρόβλημα Ο ορισμός των πτητικών οργανικών ενώσεων (ΠΟΕ) διαφέρει άνευ λόγου μεταξύ των διαφόρων νομοθετικών πράξεων. Γενικά, δεν βοηθά η ύπαρξη ορισμών με διαφορετική διατύπωση για την κάλυψη των ίδιων επιχειρήσεων ή δραστηριοτήτων. Παραδείγματα: Στην οδηγία 2004/42/ΕΚ, ως ΠΟΕ ορίζεται: «κάθε οργανική ένωση της οποίας το αρχικό σημείο βρασμού, μετρούμενο σε σταθερή πίεση 101,3 kPa, είναι μικρότερο ή ίσο των 250 °C.» Στην απόφαση 2002/739/ΕΚ χρησιμοποιείται παρόμοιος αλλά με διαφορετική διατύπωση ορισμός: «Κάθε οργανική ένωση με σημείο βρασμού (ή αρχικό σημείο βρασμού), κατώτερο από ή ίσο προς 250°C υπό κανονικές συνθήκες πιέσεως.» |

Μέτρο μείωσης Πρέπει να εναρμονιστούν οι ορισμοί ώστε να είναι σαφείς για τις επιχειρήσεις, ιδίως λόγω των διασυνδέσεων μεταξύ των νομοθετικών πράξεων. Η απόφαση 2002/739/ΕΚ πρέπει να τροποποιηθεί για να εναρμονίζεται με τον ορισμό των ΠΟΕ της οδηγίας 2004/42/ΕΚ. Η πρόταση ταχείας υλοποίησης θα μειώσει το διοικητικό φόρτο τόσο για τις εταιρείες όσο και για τους εκτελεστικούς φορείς. |

Περιβάλλον | Οδηγία 2006/66/ΕΚ του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006 σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών και με την κατάργηση της οδηγίας 91/157/ΕΟΚ | Σύνοψη Διασαφήνιση ότι οι συσσωρευτές που κυκλοφορούν νόμιμα στην αγορά πριν από τις 26 Σεπτεμβρίου 2008 δεν χρειάζεται να αποσυρθούν από την αγορά ή να επισημανθούν εκ νέου μετά την ημερομηνία αυτή. |

Υφιστάμενος φόρτος/πρόβλημα Το άρθρο 6 παράγραφος 2 της οδηγίας 2006/66/ΕΚ για τους συσσωρευτές προβλέπει ότι οι συσσωρευτές που δεν πληρούν τις απαιτήσεις της παρούσας οδηγίας δεν διατίθενται στην αγορά μετά τις 26 Σεπτεμβρίου 2008 ή αποσύρονται από αυτήν. Αυτό μπορεί κανείς να το ερμηνεύσει ότι συσσωρευτές που κυκλοφορούν νόμιμα στην αγορά πριν από τις 26 Σεπτεμβρίου 2008και διατίθενται ακόμη στην αγορά μετά την ημερομηνία αυτή, αλλά δεν ικανοποιούν τις απαιτήσεις της οδηγίας, πρέπει επίσης να αποσυρθούν από την αγορά. Εάν δοθεί αυτή η ερμηνεία στη διάταξη της οδηγίας, οι συσσωρευτές που κυκλοφορούσαν νόμιμα στην αγορά θα οδηγηθούν σε πρόωρη απόσυρση, κάτι που είναι αντίθετο με την αρχή της μείωσης των αποβλήτων. Επίσης, η απόσυρση των συσσωρευτών από την αγορά ή η συμμόρφωσή τους με την οδηγία θα οδηγήσει σε σημαντικό διοικητικό φόρτο, τόσο για τα κράτη μέλη όσο και για τη βιομηχανία. Η μη τροποποίηση του άρθρου 6 παράγραφος 2 θα είχε ως αποτέλεσμα την επισήμανση των συσσωρευτών που βρίσκονται ακόμη στην αγορά και δεν έχουν επισημανθεί, με τον τροχοφόρο κάδο και τα χημικά σύμβολα. Θα είχε επίσης ως αποτέλεσμα την απόσυρση από την αγορά συγκεκριμένων φορητών συσσωρευτών που περιέχουν μεγαλύτερη από την επιτρεπόμενη ποσότητα καδμίου που προβλέπει η οδηγία 2006/66/ΕΚ. |

Μέτρο μείωσης Τροποποίηση του άρθρου 6 παράγραφος 2 ώστε να καταστεί σαφές ότι συσσωρευτές που κυκλοφορούν νόμιμα στην αγορά πριν από τις 26 Σεπτεμβρίου 2008 και δεν είναι σύμμορφοι με την οδηγία 2006/66/ΕΚ, δεν χρειάζεται να αποσυρθούν από την αγορά. |

Στατιστικές | Κανονισμός (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου, σχετικά με τις κοινοτικές στατιστικές για τις συναλλαγές αγαθών μεταξύ κρατών μελών | Σύνοψη Απλούστευση του Intrastat με σκοπό την ελάφρυνση της υποχρέωσης υποβολής στατιστικών εκθέσεων από τους οικονομικούς παράγοντες, ιδίως τις ΜΜΕ. |

Υφιστάμενος φόρτος/πρόβλημα Οι στατιστικές για τις συναλλαγές αγαθών μεταξύ κρατών μελών καταγράφουν τις φυσικές ροές κινητών αγαθών μεταξύ των κρατών μελών. Τα στοιχεία συλλέγονται μηνιαία από εταιρείες, από τις εθνικές στατιστικές υπηρεσίες. Προς το παρόν, τα κράτη μέλη καθορίζουν τα εθνικά κατώτατα όρια σε επίπεδα που εγγυώνται την κάλυψη των συναλλαγών τους τουλάχιστον κατά 97% της αξίας τους. Αποτέλεσμα αυτού ήταν, το 2005, να εξαιρεθεί από την υποχρέωση υποβολής στατιστικών εκθέσεων το 78% των επιχειρήσεων που διεξάγουν εμπόριο με άλλα κράτη μέλη. Υπάρχει όμως ακόμη περιθώριο μείωσης του ποσοστού κάλυψης και εξαίρεσης επιπλέον εταιρειών από την υποχρέωση υποβολής εκθέσεων στο Intrastat. |

Μέτρο μείωσης Προτείνεται να μειωθεί το πεδίο κάλυψης των εμπορικών συναλλαγών σε 95% για τις αφίξεις και να διατηρηθεί το τρέχον 97% για τις αποστολές. Υπάρχουν μεγάλες δυνατότητες μείωσης του φόρτου που συνεπάγεται η παροχή στοιχείων ειδικά για τις μικρές και μεσαίες επιχειρήσεις (ΜΜΕ), λόγω της διάρθρωσης των επιχειρήσεων που παρέχουν δεδομένα για τις αφίξεις. |

Εσωτερική αγορά (εταιρικό δίκαιο) | Πρώτη οδηγία 68/151/ΕΟΚ του Συμβουλίου της 9ης Μαρτίου 1968 περί συντονισμού των εγγυήσεων που απαιτούνται στα κράτη μέλη εκ μέρους των εταιρειών | Σύνοψη Εξάλειψη των δαπανών για τη δημοσίευση, στο εθνικό δελτίο, πληροφοριών που έχουν ήδη κοινοποιηθεί στο εμπορικό μητρώο. |

Υφιστάμενος φόρτος/πρόβλημα Οι εταιρείες οφείλουν να κοινοποιούν τα ίδια στοιχεία στο εμπορικό μητρώο και στο εθνικό δελτίο. Ωστόσο, αφού τα εμπορικά μητρώα είναι ηλεκτρονικά, η πρόσβαση σε αυτά είναι εύκολη. Σε μια σειρά κρατών μελών, οι εταιρείες πρέπει να πληρώνουν για την κοινοποίηση στο μητρώο αλλά και για τη δημοσίευση στο εθνικό δελτίο. |

Μέτρο μείωσης Να επιτρέπεται στα κράτη μέλη να διατηρούν την υποχρέωση δημοσίευσης εταιρικών στοιχείων στο εθνικό δελτίο μόνον όταν αυτό γίνεται δωρεάν. |

Εσωτερική αγορά (εταιρικό δίκαιο) | Ενδέκατη οδηγία 89/666/ΕΟΚ του Συμβουλίου της 21ης Δεκεμβρίου 1989 σχετικά με τη δημοσιότητα των υποκαταστημάτων που έχουν συσταθεί σε ένα κράτος μέλος από ορισμένες μορφές εταιρειών που διέπονται από το δίκαιο άλλου κράτους | Σύνοψη Τα κράτη μέλη δεν πρέπει να απαιτούν να γίνεται η μετάφραση και η επικύρωση της μετάφρασης στην επικράτειά τους. |

Υφιστάμενος φόρτος/πρόβλημα Κατά την καταχώριση ενός υποκαταστήματος, πρέπει να κατατίθενται ορισμένα έγγραφα και στοιχεία της (μητρικής) εταιρείας. Ορισμένα κράτη μέλη απαιτούν να γίνεται η μετάφραση ή/και η επικύρωση της μετάφρασης από μεταφραστές αναγνωρισμένους από τις δημόσιες αρχές τους. Οι εταιρείες θα μπορούσαν να μειώσουν το κόστος αν είχαν τη δυνατότητα να επιλέξουν που θα μεταφραστούν τα έγγραφα και να χρησιμοποιήσουν την ίδια μετάφραση σε πολλά κράτη μέλη. |

Μέτρο μείωσης Να απαιτείται από τα κράτη μέλη να δέχονται μεταφράσεις που έχουν γίνει ή έχουν επικυρωθεί σε ένα άλλο κράτος μέλος, εφόσον έχουν γίνει αποδεκτές από τις δημόσιες αρχές αυτού του κράτους μέλους. |

Εσωτερική αγορά (λογιστική) | Τετάρτη οδηγία 78/660/EOK του Συμβουλίου της 25ης Ιουλίου 1978 βασιζομένη στο άρθρο 54 παράγραφος 3 περίπτωση ζ) της συνθήκης περί των ετησίων λογαριασμών εταιρειών ορισμένων μορφών | Σύνοψη Εξάλειψη από την οδηγία ορισμένων απαιτήσεων κοινοποίησης. |

Υφιστάμενος φόρτος/πρόβλημα Η οδηγία απαιτεί από τις εταιρείες να κοινοποιούν στο παράρτημα εξήγηση των δαπανών κατάρτισης (άρθρο 34 παράγραφος 2) και ανάλυση του καθαρού κύκλου εργασιών κατά κατηγορίες δραστηριότητος και γεωγραφικές αγορές [άρθρο 43 παράγραφος 1 σημείο 8)]. Τα στοιχεία αυτά είναι σαφώς υπερβολικά για τις ΜΜΕ. |

Μέτρο μείωσης Η Επιτροπή προτείνει τη διαγραφή της προαναφερθείσας κοινοποίησης από το κείμενο της οδηγίας. Οι πληροφορίες μπορούν να υποβάλλονται σε εθελοντική βάση. |

Εσωτερική αγορά (λογιστική) | Έβδομη οδηγία 83/349/ΕΟΚ του Συμβουλίου της 13ης Ιουνίου 1983 βασιζόμενη στο άρθρο 54 παράγραφος 3 περίπτωση ζ) της συνθήκης για τους ενοποιημένους λογαριασμούς | Σύνοψη Διασαφήνιση της σχέσης ανάμεσα στον κανονισμό ΔΛΠ 1606/2002 και της έβδομης οδηγίας. |

Υφιστάμενος φόρτος/πρόβλημα Δεν ορίζεται σαφώς αν μητρικές εταιρείες χωρίς ουσιώδεις θυγατρικές (άρθρο 13) εμπίπτουν στον κανονισμό ΔΛΠ και, επομένως, οφείλουν να καταρτίζουν οικονομικές καταστάσεις βάσει των ΔΠΧΠ. |

Μέτρο μείωσης Η Επιτροπή προτείνει να οριστεί σαφώς ότι οι προαναφερθείσες εταιρείες δεν εμπίπτουν στον κανονισμό ΔΛΠ. |

[1] COM(2007) 23.

[2] Για λεπτομερή περιγραφή της ισχύουσας κατάστασης στις 31 Δεκεμβρίου 2007 βλ. παράρτημα 3 του COM(2008) 35.

[3] COM(2008) 35.

[4] Επτά από αυτές τις ΕΤΥ αποτελούν μέρος του κυλιόμενου προγράμματος απλούστευσης της Επιτροπής. Βλ. δεύτερη έκθεση προόδου για τη στρατηγική απλούστευσης του ρυθμιστικού περιβάλλοντος, COM (2008)33.

[5] Ενόψει των νέων ευρωεκλογών τον Ιούνιο του 2009, το Ευρωπαϊκό Κοινοβούλιο ανακοίνωσε ότι δεν θα εξετάσει νέες νομοθετικές πρωτοβουλίες μετά τον Μάρτιο/Απρίλιο του 2009. Έχοντας υπόψη προηγούμενες αλλαγές στη νομοθετική εξουσία, η ομαλή νομοθετική εργασία δεν αναμένεται να επανέλθει σε πλήρεις ρυθμούς πριν από τον Νοέμβριο του 2009.